謝舜元以墨竹爲贈
作者：家鉉翁
朝代：宋

paragraphs: 我家苕源山深處，萬竹森森飽風雨。
一從脚踏黄沙堆，不見此君四寒暑。
夜來有夢到家山，蒼筠翠榦猶依然。
覺來欲賦不得賦，誰能爲我傳其天。
東鄰蕭然歲寒客，寓意於物無留跡。
當年親識洋州孫，寫得寒梢數千尺。
憐我卧疴少佳悰，卷送四壁泠然風。
筆端妙處奪天巧，與我胸中生意俱無窮。
高陽臺下見此兩奇特，子新之梅舜元竹。
後先俱爲洞山來，夜夜白虹貫茅屋。